Do roku 2018 bolo vydaných 35 276 akreditácií (počiatočných akreditácií a opätovných posúdení). Do konca roka 2021 sa tento počet zvýšil na 36 765. Počet „akreditácií“ nie je rovnaký ako počet akreditovaných orgánov posudzovania zhody. „Akreditácia“ sa vzťahuje na osobitnú činnosť posudzovania zhody (napr. na skúšanie, certifikáciu). Orgán posudzovania zhody môže byť akreditovaný na viac ako jednu činnosť posudzovania zhody a vo viacerých súvisiacich sektoroch/rozsahoch pôsobnosti (napr. hračky, strojové zariadenia), a teda môže mať viac ako jednu akreditáciu.

2.2Akreditácia v kontexte politík EÚ

2.2.1Jednotný trh a priemyselná stratégia EÚ

V novej priemyselnej stratégii pre Európu a jej aktualizácii z roku 2021 sa zdôrazňuje potreba hlbšieho jednotného trhu, ktorý európskym spoločnostiam všetkých veľkostí umožní inovovať, rozširovať sa a zamestnávať viac ľudí.

V tejto súvislosti sa v oznámení „Dlhodobý akčný plán, ako v úzkej koordinácii s členskými štátmi zlepšiť vykonávanie a presadzovanie pravidiel jednotného trhu“ jednotný trh označuje za jadro priemyselnej transformácie Európy a zabezpečuje sa v ňom ďalšie uľahčenie obehu tovaru a služieb v celej EÚ pri súčasnom zaistení ochrany spotrebiteľov.

Odolný akreditačný systém, ktorý zabezpečuje spoľahlivé posudzovanie zhody a bezpečnosti výrobkov, uľahčuje voľný obeh tovaru, prehlbuje jednotný trh a je tak pilierom vykonávania priemyselnej politiky EÚ.

Vo výročnej správe o jednotnom trhu na rok 2022 sa okrem toho zdôrazňuje význam rozvoja systémov certifikácie v kľúčových oblastiach priemyselnej politiky EÚ a politiky jednotného trhu. V tejto súvislosti sa akreditáciou potvrdzuje, že orgány posudzovania zhody poskytujúce certifikáciu majú technickú spôsobilosť na riadne vykonávanie svojich povinností.

2.2.2Európska zelená dohoda

Akreditácia umožňuje úspešné vykonávanie priorít stanovených v Európskej zelenej dohode a v balíku „Fit for 55“: plnenie cieľa EÚ v oblasti klímy do roku 2030 na ceste ku klimatickej neutralite, a to všade tam, kde sa vyžaduje posudzovanie súladu výrobkov z hľadiska míľnikov súvisiacich s klímou a udržateľnosťou.

2.2.3Digitálna transformácia:

V správe o stave Únie v septembri 2021 predsedníčka von der Leyenová zdôraznila, že je potrebné, aby Európa formovala svoju digitálnu transformáciu a zabezpečila technologickú suverenitu.

V tejto súvislosti „Digitálny kompas do roku 2030“, v ktorom sa stanovuje „digitálne desaťročie na európsky spôsob“, zabezpečuje zavádzanie digitálnych zručností a rozvoj klimaticky neutrálnych a energeticky účinných digitálnych infraštruktúr.

Akreditácia zabezpečuje spôsobilosť subjektov poverených vykonávaním posúdení vzhľadom na príslušné požiadavky, t. j. v súvislosti s energetickou a environmentálnou efektívnosťou.

2.2.4Boj proti ochoreniu COVID-19

V odporúčaní Komisie (EÚ) 2020/403 týkajúcom sa hrozby súvisiacej s ochorením COVID-19 sa posudzovanie zhody považuje za kľúčový nástroj v boji proti pandémii.

V tomto smere akreditácia zaistila spoľahlivosť a objektivitu kontrol vykonávaných orgánmi posudzovania zhody, a to aj v časoch prílevu veľkého počtu nových a neskúsených výrobcov na trh, ktorý bol zaznamenaný na začiatku pandémie COVID-19.

2.2.5Odvetvové politiky

V rámci niekoľkých odvetvových právnych predpisov EÚ sa akreditácia využíva s cieľom zabezpečiť spoľahlivé posúdenie zhody výrobkov a služieb s platnými legislatívnymi požiadavkami.

Tieto právne predpisy sa vzťahujú na širokú škálu odvetví, ako napríklad: hračky, strojové zariadenia, stavebné výrobky, tlakové zariadenia, výťahy, rekreačné plavidlá, rádiové zariadenia, výbušniny na civilné použitie, zariadenia do potenciálne výbušných atmosfér (ATEX), pyrotechnické výrobky, plynové spotrebiče, osobné ochranné prostriedky vrátane ochranných masiek proti COVID-19, zdravotnícke pomôcky, bezpilotné letecké systémy, vozidlá, železnice, hnojivá, potraviny a krmivá, kybernetická bezpečnosť, emisie oxidu uhličitého z námornej dopravy, overovanie správ o emisiách skleníkových plynov.

2.3Európska spolupráca pre akreditáciu (EA) a financovanie Komisiou

Ako sa stanovuje v nariadení, Komisia uznala Európsku spoluprácu pre akreditáciu (EA) za jadro európskej akreditačnej infraštruktúry a poskytuje EA financovanie.